REGULAMENTUL (CE) NR. 1492/2007 AL COMISIEI
din 17 decembrie 2007
de modificare a Regulamentului (CE) nr. 312/2003 al Consiliului în ceea ce privește contingentele tarifare comunitare pentru anumite produse originare din Chile
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 312/2003 al Consiliului din 18 februarie 2003 de punere în aplicare pentru Comunitate a dispozițiilor tarifare prevăzute de Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (1), în special articolul 5,
întrucât:
(1)
Regulamentul (CE) nr. 312/2003 pune în aplicare, pentru Comunitate, dispozițiile tarifare prevăzute de Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (2).
(2)
Prin Decizia 2005/106/CE (3), Consiliul a aprobat un protocol la Acordul de constituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, pentru a lua în considerare aderarea la Uniunea Europeană a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace (4) (denumit în continuare „protocolul”). Protocolul prevede noi concesii tarifare comunitare dintre care unele sunt limitate de contingente tarifare.
(3)
Regulamentul (CE) nr. 305/2005 al Comisiei din 19 octombrie 2004 de modificare a Regulamentului (CE) nr. 312/2003 al Consiliului privind contingentele tarifare care se aplică anumitor produse originare din Chile pune în aplicare aceste noi concesii.
(4)
În conformitate cu dispozițiile protocolului, începând cu 1 ianuarie 2005, volumul noilor contingente tarifare ar trebui să crească anual cu 5 % din cantitatea inițială. Din motive de claritate, se impune stabilirea volumelor totale ale contingentelor tarifare disponibile în 2005 pentru produsele în cauză, cantități care includ deja creșterea pentru respectivul an.
(5)
Prin urmare, Regulamentul (CE) nr. 312/2003 ar trebui modificat în consecință.
(6)
Întrucât volumele contingentelor tarifare prevăzute de prezentul regulament trebuie să se aplice începând cu 1 ianuarie 2005, acesta ar trebui să se aplice începând cu aceeași dată și să intre în vigoare de îndată.
(7)
Măsurile prevăzute în prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 312/2003 se modifică după cum urmează:
1.
La articolul 3 se adaugă următorul alineat (3):
„(3) Volumul anual al contingentului tarifar menționat la numărul de ordine 09.1941 din anexă se majorează succesiv, în fiecare an, cu 5 % din cantitatea inițială, începând cu 1 ianuarie 2005.”
2.
Anexa se modifică conform anexei la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2007.